《上寿歌》
明代·皇甫汸

今皇纂历称元后，坐令一世跻仁寿。满朝上公多耄年，在野逸人半皤首。

宝箓家闻东海谣，金樽户献南山酒。君侯诞自惠阳神，遥同崧岳拟生申。

百年甲子才周日，七月清秋初度辰。燕开河朔全消暑，社结香山迥绝尘。

簪緌履綦四座合，管弦丝竹两阶陈。炰鳖胹熊盘馔玉，沉瓜剥枣案罗珍。

揽衣更起前为祝，尽道君侯备五福。不见阙下东方生，但招海上安期属。

众宾就位余致词，忆昔与君年少时。运逢文教兴弘馆，诏对贤良践赤墀。

仙班喜接弹冠盛，郎署何嫌执戟疲。英雄奋翼幸遭际，卿相策足可超致。

祗知忠荩早垂勋，岂料才华翻取忌。三命争看獬豸尊，万里同为碧鸡使。

人生行乐归去来，富贵荣名安在哉。借问冲星朝待漏，何如邀月夜衔杯。

韦氏遗经堪嗣业，姜家大被况追陪。兄酬弟劝自年年，尔赏余敦池草前。

既醉欲赓松柏咏，多情为赋棣华篇。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。